stališčem Sveta o sprejetju Uredbe Evropskega parlamenta in Sveta o določitvi ukrepov v zvezi z odprtim internetnim dostopom in spremembi Direktive 2002/22/ES o univerzalni storitvi in pravicah uporabnikov v zvezi z elektronskimi komunikacijskimi omrežji in storitvami ter Uredbe (EU) št. 531/2012 Evropskega parlamenta in Sveta z dne 13. junija 2012 o gostovanju v javnih mobilnih komunikacijskih omrežjih v Uniji

2013/0309 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju Uredbe Evropskega parlamenta in Sveta o določitvi ukrepov v zvezi z odprtim internetnim dostopom in spremembi Direktive 2002/22/ES o univerzalni storitvi in pravicah uporabnikov v zvezi z elektronskimi komunikacijskimi omrežji in storitvami ter Uredbe (EU) št. 531/2012 Evropskega parlamenta in Sveta z dne 13. junija 2012 o gostovanju v javnih mobilnih komunikacijskih omrežjih v Uniji

(Besedilo velja za EGP)

1.Ozadje

Datum predložitve predloga Evropskemu parlamentu in Svetu (dokument COM(2013) 0627 final – 2013/0309 COD): 12. 9. 2013. Datum mnenja Evropskega ekonomsko-socialnega odbora: 21. 1. 2014. Datum stališča Evropskega parlamenta, prva obravnava: 3. 4. 2014. Datum sprejetja stališča Sveta: 1. 10. 2015.

2.Cilj predloga Komisije

Cilj predloga je prehod v smeri enotnega trga elektronskih komunikacij. To bi moralo državljanom in podjetjem omogočiti dostop do elektronskih komunikacijskih storitev brez čezmejnih omejitev ali neupravičenih dodatnih stroškov ne glede na to, kje v Evropski uniji se zagotavljajo. Podjetjem, ki zagotavljajo elektronska komunikacijska omrežja in storitve, bi moral omogočiti njihovo zagotavljanje in izvajanje ne glede na to, kje imajo svoj sedež ali kje v EU se nahajajo njihove stranke.

Predlog Komisije je vseboval določbe za odpravo določenih ozkih grl, ki ovirajo razvoj enotnega trga za elektronske komunikacije. Zagotavljal je zlasti: vzpostavitev enotne odobritve EU za čezmejne ponudnike, usklajevanje dodelitev spektra, harmonizacijo izdelkov za dostop, potrebnih za zagotavljanje elektronskih komunikacij, harmonizacijo pravil za zagotovitev odprtega interneta, harmonizacijo pravil za zaščito končnih uporabnikov, ukrepov za postopno odpravo dodatnih stroškov gostovanja in spremembe upravljanja organa evropskih regulatorjev za elektronske komunikacije.

3.Pripombe k stališču Sveta

Svet je zavzel odločno stališče, naj se področje uporabe predloga omeji na omrežno nevtralnost in gostovanje, kar je bilo potrjeno v pogajanjih z Evropskim parlamentom. Upoštevati je treba, da strategija za enotni digitalni trg, ki jo je napovedala Komisija 6. maja 2015, pojasnjuje, da bo spekter del pregleda telekomunikacij, ki bo predstavljen leta 2016. Zato je sprejemljivo, da se področje uporabe osnutka uredbe omeji na gostovanje in omrežno nevtralnost. Ta odločitev upošteva jasne elemente iz sklepov Evropskega sveta z dne 26. junija 2015, v katerih se poudarjajo pomen vseh razsežnosti strategije Komisije in ambiciozne reforme okvira za telekomunikacije, vključno z učinkovitejšim usklajevanjem spektra.

Na splošno stališče Sveta podpira temeljne cilje predloga Komisije, in sicer ukinitev maloprodajnih dodatnih stroškov gostovanja in zagotovitev odprtega internetnega dostopa ob hkratnem omogočanju inovativnih storitev. Vendar Svet uvaja nekatere spremembe glede načina doseganja teh ciljev. Te spremembe vključujejo opredelitev jasnega datuma konca dodatnih stroškov gostovanja ob zagotavljanju trajnosti take odprave, zlasti z izbiro primernega trenutka za pregled veleprodajnih trgov gostovanja in vzpostavitev ustreznega mehanizma za obravnavo izjemnih in posameznih primerov, v katerih domači modeli zaračunavanja tudi po pregledu veleprodajnih trgov gostovanja ne bi bili trajnostni. (Te podrobnosti se dopolnijo v izvedbenih ukrepih Komisije).

V zvezi z odprtim internetom Komisija ugotavlja, da besedilo Sveta zagotavlja cilj politike iz osnutka uredbe, in sicer z vključitvijo pravice vsakega Evropejca do nediskriminatornega dostopa do izbranih internetnih vsebin. Hkrati besedilo pojasnjuje, da enaka obravnava prometa omogoča razumno vsakodnevno upravljanje prometa na podlagi utemeljenih objektivnih tehničnih zahtev ne glede na izvor ali končni cilj prometa. Poleg tega besedilo vsebuje prepoved blokiranja, zaviranja in diskriminacije v zvezi s posebnimi vsebinami, storitvami ali aplikacijami oz. njihovimi kategorijami, s tremi ozko opredeljenimi izjemami, ki so potrebne za skladnost z zakonodajo EU ali nacionalno zakonodajo ali ukrepe za uveljavitev takih zakonov, za varnost omrežja in upravljanje začasne ali izredne preobremenjenosti omrežja.

Poleg tega besedilo določa, da se lahko pod določenimi pogoji zagotavljajo storitve, ki niso internetne dostopovne storitve, ki so optimizirane za posebne vsebine, aplikacije ali storitve. Ti pogoji so, da je potrebna optimizacija za izpolnjevanje zahtev glede kakovosti teh vsebin, aplikacij ali storitev; da se ne tržijo ali uporabljajo kot nadomestek za internetne dostopovne storitve; da je na voljo zadostna zmogljivost; in da njihovo zagotavljanje ne škodi kakovosti internetnih dostopovnih storitev za končne uporabnike.

Pristojni regulativni organi bodo imeli odgovornost in obveznost, da z ukrepi spremljanja in izvrševanja zagotovijo skladnost s pravili iz uredbe in da se ne poslabšajo pravice končnih uporabnikov, vključno s ponudniki vsebin, storitev in aplikacij.

Ta uravnoteženi pristop učinkovito ščiti kakovost internetnih dostopovnih storitev, ne da bi oviral inovativnost. Predlog tudi uvaja nekatere pravice končnih uporabnikov, ki so potrebne za učinkovito uporabo določb glede gostovanja in omrežne nevtralnosti.

Komisija te izide podpira.

Po neuradnih tristranskih razpravah 23. marca 2015, 21. aprila 2015, 2. junija 2015 in 29. junija 2015 sta Parlament in Svet o besedilu dosegla okvirni politični dogovor.

Svet je 8. julija 2015 potrdil ta politični dogovor in 1. oktobra 2015 sprejel svoje stališče v prvi obravnavi.